Ericu950/Stoicheia-meter-silver huggingface dataset:
ἑξῆς ἐφέρετο κυλικεῖα ἀργυρᾶ δωδεκαπήχη δύο , ὕψος πηχῶν ἕξ ·
ταῦτα δ εἶχεν ἄνω τε ἀκρωτήρια καὶ ἐν ταῖς γάστραις κύκλῳ καὶ ἐπὶ τῶν ποδῶν ζῷα τριημιπήχη καὶ πηχυαῖα πλήθει πολλά .
καὶ λουτῆρες μεγάλοι δέκα καὶ κρατῆρες ἑκκαίδεκα , ὧν οἱ μείζους ἐχώρουν μετρητὰς τριάκοντα , οἱ δ ἐλάχιστοι πέντε .
εἶτα λέβητες βαλανωτοὶ εἴκοσι τέσσαρες ἐπ ἐγγυθήκαις πάντες καὶ ληνοὶ ἀργυραῖ δύο , ἐφ ὧν ἦσαν βῖκοι εἴκοσι τέσσαρες , τράπεζά τε ὁλάργυρος δωδεκάπηχυς καὶ ἄλλαι ἑξαπήχεις τριάκοντα .
πρὸς δὲ τούτοις τρίποδες τέσσαρες , ὧν εἷς μὲν εἶχε τὴν περίμετρον πηχῶν ἑκκαίδεκα , κατάργυρος ὢν ὅλος , οἱ δὲ τρεῖς ἐλάττονες ὄντες διάλιθοι κατὰ μέσον ὑπῆρχον .
μετὰ τούτους ἐφέροντο Δελφικοὶ τρίποδες ἀργυροῖ ὀγδοήκοντα τὸν ἀριθμόν , ἐλάττους τῶν προειρημένων , ὧν αἱ γωνίαι . . . .
, τετράμετροι ·
ὑδρίαι εἴκοσι καὶ ἕξ , ἀμφορεῖς Παναθηναικοὶ δεκαέξ , ψυκτῆρες ἑκατὸν ἑξήκοντα ·
τούτων ὁ μέγιστος ἦν μετρητῶν ἕξ , ὁ δὲ ἐλάχιστος δύο .
ταῦτα μὲν οὖν ἦν ἅπαντα ἀργυρᾶ .
ἐχόμενοι δὲ τούτων ἐπόμπευον οἱ τὰ χρυσώματα φέροντες , κρατῆρας Λακωνικοὺς τέτταρας ἔχοντας στεφάνους ἀμπελίνους . . . .
τετραμέτρητοι ἕτεροι , Κορινθιουργεῖς δύο  οὗτοι δ εἶχον ἄνωθεν καθήμενα περιφανῆ τετορευμένα ζῷα καὶ ἐν τῷ τραχήλῳ καὶ ἐν ταῖς γάστραις πρόστυπα ἐπιμελῶς πεποιημένα ·
ἐχώρει δ ἕκαστος μετρητὰς ὀκτώ  ἐπ ἐγγυθήκαις .
καὶ ληνός , ἐν ᾗ ἦσαν βῖκοι δέκα , ὁλκεῖα δύο , ἑκάτερον χωροῦν μετρητὰς πέντε , κώθωνες διμέτρητοι δύο , ψυκτῆρες εἴκοσι δύο , ὧν ὁ μέγιστος ἐχώρει μετρητὰς τριάκοντα , ὁ δὲ ἐλάχιστος μετρητήν .
ἐπόμπευσαν δὲ τρίποδες χρυσοῖ μεγάλοι τέτταρες ·
καὶ χρυσωματοθήκη χρυσῆ διάλιθος πηχῶν δέκα ὕψος , ἔχουσα βασμοὺς ἕξ , ἐν οἷς καὶ ζῷα τετραπάλαιστα ἐπιμελῶς πεποιημένα , πολλὰ τὸν ἀριθμόν ·
καὶ κυλικεῖα δύο καὶ ὑάλινα διάχρυσα δύο ·
ἐγγυθῆκαι χρυσαῖ τετραπήχεις δύο , ἄλλαι ἐλάττους τρεῖς , ὑδρίαι δέκα , βωμὸς τρίπηχυς , μαζονόμια εἴκοσι πέντε .
μετὰ δὲ ταῦτα ἐπορεύοντο παῖδες χίλιοι καὶ ἑξακόσιοι ἐνδεδυκότες χιτῶνας λευκούς , ἐστεφανωμένοι οἳ μὲν κισσῷ , οἳ δὲ πίτυι ·
ὧν διακόσιοι μὲν καὶ πεντήκοντα χοεῖς εἶχον χρυσοῦς , τετρακόσιοι δὲ ἀργυροῦς , ἕτεροι δὲ τριακόσιοι καὶ εἴκοσι ψυκτήρια ἔφερον χρυσᾶ , οἳ δὲ ἀργυρᾶ .
μεθ οὓς ἄλλοι παῖδες ἔφερον κεράμια πρὸς τὴν τοῦ γλυκισμοῦ χρείαν , ὧν εἴκοσι μὲν ἦν χρυσᾶ , πεντήκοντα δὲ ἀργυρᾶ , τριακόσια δὲ κεκηρογραφημένα χρώμασι παντοίοις .
καὶ κερασθέντων ἐν ταῖς ὑδρίαις καὶ πίθοις πάντες κοσμίως ἐγλυκάνθησαν οἱ ἐν τῷ σταδίῳ .
ἑξῆς τούτοις καταλέγει τετραπήχεις τραπέζας . . . .
ἐφ ὧν πολλὰ θέας ἄξια πολυτελῶς κατεσκευασμένα περιήγετο θεάματα .
ἐν οἷς καὶ ὁ τῆς Σεμέλης θάλαμος , ἐν ᾧ ἔχουσαι χιτῶνας τινὲς διαχρύσους καὶ λιθοκολλήτους τῶν πολυτιμήτων .
οὐκ ἄξιον δ ἦν παραλιπεῖν τήνδε  τὴν τετράκυκλον , μῆκος οὖσαν πηχῶν εἴκοσι δύο , πλάτος δεκατεσσάρων , ὑπὸ ἀνδρῶν ἑλκομένην πεντακοσίων ·
ἐφ ἧς ἄντρον ἦν βαθὺ καθ ὑπερβολὴν κισσῷ καὶ μίλῳ .
ἐκ τούτου περιστεραὶ καὶ φάσσαι καὶ τρυγόνες καθ ὅλην ἐξίπταντο τὴν ὁδόν , λημνίσκοις τοὺς πόδας δεδεμέναι πρὸς τὸ ῥᾳδίως ὑπὸ τῶν θεωμένων ἁρπάζεσθαι .
ἀνέβλυζον δὲ ἐξ αὐτοῦ καὶ κρουνοὶ δύο , ὃ μὲν γάλακτος , ὃ δὲ οἴνου .
πᾶσαι δ αἱ περὶ αὐτὸν Νύμφαι στεφάνους εἶχον χρυσοῦς , ὁ δὲ Ἑρμῆς καὶ κηρύκειον χρυσοῦν , ἐσθῆτας δὲ πολυτελεῖς .
ἐπὶ δὲ ἄλλης τετρακύκλου , ἣ περιεῖχε τὴν ἐξ Ἰνδῶν κάθοδον Διονύσου , Διόνυσος ἦν δωδεκάπηχυς ἐπ ἐλέφαντος κατακείμενος , ἠμφιεσμένος προφυρίδα καὶ στέφανον κισσοῦ καὶ ἀμπέλου χρυσοῦν ἔχων ·
εἶχε δ ἐν ταῖς χερσὶ θυρσόλογχον χρυσοῦν , ὑπεδέδετο δ ἐμβάδας χρυσορραφεῖς .
προεκάθητο δ αὐτοῦ ἐπὶ τῷ τραχήλῳ τοῦ ἐλέφαντος Σατυρίσκος πεντάπηχυς ἐστεφανωμένος πίτυος στεφάνῳ χρυσῷ , τῇ δεξιᾷ χειρὶ αἰγείῳ κέρατι χρυσῷ σημαίνων .
ὁ δὲ ἐλέφας σκευὴν εἶχε χρυσῆν καὶ περὶ τῷ τραχήλῳ κίσσινον χρυσοῦν στέφανον .
ἠκολούθουν δὲ τούτῳ παιδίσκαι πεντακόσιαι κεκοσμημέναι χιτῶσι πορφυροῖς , χρυσῷ διεζωσμέναι .
ἐστεφάνωντο δὲ αἱ μὲν ἡγούμεναι ἑκατὸν εἴκοσι χρυσοῖς πιτυίνοις στεφάνοις , ἠκολούθουν δ αὐταῖς Σάτυροι ἑκατὸν εἴκοσι , πανοπλίας οἳ μὲν ἀργυρᾶς , οἳ δὲ χαλκᾶς ἔχοντες .
μετὰ δὲ τούτους ἐπορεύοντο ὄνων ἶλαι πέντε , ἐφ ὧν ἦσαν Σιληνοὶ καὶ Σάτυροι ἐστεφανωμένοι .
τῶν δὲ ὄνων οἳ μὲν χρυσᾶς , οἳ δὲ ἀργυρᾶς προμετωπίδας καὶ σκευασίας εἶχον .
μετὰ δὲ τούτους ἐλεφάντων ἅρματα ἀφείθη εἴκοσι τέτταρα καὶ συνωρίδες τράγων ἑξήκοντα , κώλων δεκαδύο , ὀρύγων ἑπτά , βουβάλων δεκαπέντε , στρουθῶν συνωρίδες ὀκτώ , ὀνελάφων ἑπτά , καὶ συνωρίδες δʹ ὄνων ἀγρίων , ἅρματα τέσσαρα .
ἐπὶ δὲ πάντων τούτων ἀνεβεβήκει παιδάρια χιτῶνας ἔχοντα ἡνιοχικοὺς καὶ πετάσους .
παρανεβεβήκει δὲ παιδισκάρια διεσκευασμένα πελταρίοις καὶ θυρσολόγχοις , κεκοσμημένα ἱματίοις καὶ χρυσίοις .
ἐστεφάνωτο δὲ τὰ μὲν ἡνιοχοῦντα παιδάρια πίτυι , τὰ δὲ παιδισκάρια κισσῷ .
ἐπῇσαν δὲ καὶ συνωρίδες καμήλων ἕξ , ἐξ ἑκατέρου μέρους τρεῖς ·
αἷς ἐπηκολούθουν ἀπῆναι ὑφ ἡμιόνων ἀγόμεναι .
αὗται δ εἶχον σκηνὰς βαρβαρικάς , ἐφ ὧν ἐκάθηντο γυναῖκες Ἰνδαὶ καὶ ἕτεραι κεκοσμημέναι ὡς αἰχμάλωτοι .
κάμηλοι δ αἳ μὲν ἔφερον λιβανωτοῦ μνᾶς τριακοσίας , σμύρνης τριακοσίας , κρόκου καὶ κασίας καὶ κινναμώμου καὶ ἴριδος καὶ τῶν λοιπῶν ἀρωμάτων διακοσίας .
ἐχόμενοι τούτων ἦσαν Αἰθίοπες δωροφόροι , ὧν οἳ μὲν ἔφερον ὀδόντας ἑξακοσίους , ἕτεροι δὲ ἐβένου κορμοὺς δισχιλίους , ἄλλοι χρυσίου καὶ ἀργυρίου κρατῆρας ἑξήκοντα καὶ ψήγματα χρυσοῦ .
μεθ οὓς ἐπόμπευσαν κυνηγοὶ βʹ ἔχοντες σιβύνας ἐπιχρύσους .
ἤγοντο δὲ καὶ κύνες δισχίλιοι τετρακόσιοι , οἳ μὲν Ἰνδοί , οἱ λοιποὶ δὲ Ὑρκανοὶ καὶ Μολοσσοὶ καὶ ἑτέρων γενῶν .
ἑξῆς ἄνδρες ἑκατὸν πεντήκοντα φέροντες δένδρα , ἐξ ὧν ἀνήρτητο θηρία παντοδαπὰ καὶ ὄρνεα .
εἶτ ἐφέροντο ἐν ἀγγείοις ψιττακοὶ καὶ ταῲ καὶ μελεαγρίδες καὶ φασιανοὶ ὄρνιθες καὶ ἄλλοι Αἰθιοπικοί , πλήθει πολλοί .
εἰπὼν δὲ καὶ ἄλλα πλεῖστα καὶ καταλέξας ζῴων ἀγέλας ἐπιφέρει ·
πρόβατα Αἰθιοπικὰ ἑκατὸν τριάκοντα , Ἀράβια τριακόσια , Εὐβοικὰ εἴκοσι , καὶ ὁλόλευκοι βόες Ἰνδικοὶ εἴκοσι ἕξ , Αἰθιοπικοὶ ὀκτώ , ἄρκτος λευκὴ μεγάλη μία , παρδάλεις ιδʹ , πάνθηροι ιϚʹ , λυγκία δʹ , ἄρκηλοι γʹ , καμηλοπάρδαλις μία , ῥινόκερως Αἰθιοπικὸς αʹ .
ἑξῆς ἐπὶ τετρακύκλου Διόνυσος περὶ τὸν τῆς Ῥέας βωμὸν καταπεφευγὼς ὅτε ὑπὸ Ἥρας ἐδιώκετο , στέφανον ἔχων χρυσοῦν , Πριάπου αὐτῷ παρεστῶτος ἐστεφανωμένου χρυσῷ κισσίνῳ .
τὸ δὲ τῆς Ἥρας ἄγαλμα στεφάνην εἶχε χρυσῆν .
ἀλεξάνδρου δὲ καὶ Πτολεμαίου ἀγάλματα ἐστεφανωμένα στεφάνοις κισσίνοις ἐκ χρυσοῦ .
τὸ δὲ τῆς Ἀρετῆς ἄγαλμα τὸ παρεστὸς τῷ Πτολεμαίῳ στέφανον εἶχεν ἐλαίας χρυσοῦν .
καὶ Πρίαπος δ αὐτοῖς συμπαρῆν ἔχων στέφανον κίσσινον ἐκ χρυσοῦ .
κόρινθος δ ἡ πόλις παρεστῶσα τῷ Πτολεμαίῳ ἐστεφάνωτο διαδήματι χρυσῷ .
παρέκειντο δὲ πᾶσι τούτοις κυλικεῖον μεστὸν χρυσωμάτων κρατήρ τε χρυσοῦς μετρητῶν πέντε .
τῇ δὲ τετρακύκλῳ ταύτῃ ἠκολούθουν γυναῖκες ἔχουσαι ἱμάτια πολυτελῆ καὶ κόσμον ·
προσηγορεύοντο δὲ πόλεις , αἵ τε ἀπ Ἰωνίας καὶ αἱ λοιπαὶ Ἑλληνίδες ὅσαι τὴν Ἀσίαν καὶ τὰς νήσους κατοικοῦσαι ὑπὸ τοὺς Πέρσας ἐτάχθησαν ·
ἐφόρουν δὲ πᾶσαι στεφάνους χρυσοῦς .
ἐφέρετο καὶ ἐπ ἄλλων τετρακύκλων θύρσος ἐνενηκοντάπηχυς χρυσοῦς καὶ λόγχη ἀργυρᾶ ἑξηκοντάπηχυς καὶ ἐν ἄλλῃ φαλλὸς χρυσοῦς πηχῶν ρκʹ διαγεγραμμένος καὶ διαδεδεμένος στέμμασι διαχρύσοις , ἔχων ἐπ ἄκρου ἀστέρα χρυσοῦν , οὗ ἦν ἡ περίμετρος πηχῶν Ϛʹ .
πολλῶν οὖν καὶ ποικίλων εἰρημένων ἐν ταῖς πομπαῖς ταύταις μόνα ἐξελεξάμεθα ἐν οἷς ἦν χρυσὸς καὶ ἄργυρος .
καὶ γὰρ διαθέσεις πολλαὶ ἀκοῆς ἦσαν ἄξιαι καὶ θηρίων πλήθη καὶ ἵππων καὶ λέοντες παμμεγέθεις εἴκοσι καὶ τέσσαρες .
ἦσαν δὲ καὶ ἄλλαι τετράκυκλοι οὐ μόνον εἰκόνας βασιλέων φέρουσαι , ἀλλὰ καὶ θεῶν πολλαί .
μεθ ἃς χορὸς ἐπόμπευσεν ἀνδρῶν ἑξακοσίων ·
ἐν οἷς κιθαρισταὶ συνεφώνουν τριακόσιοι , ἐπιχρύσους ἔχοντες ὅλας κιθάρας καὶ στεφάνους χρυσοῦς .
μεθ οὓς ταῦροι διῆλθον δισχίλιοι ὁμοιοχρώματοι χρυσόκερῳ , προμετωπίδας χρυσᾶς καὶ ἀνὰ μέσον στεφάνους ὅρμους τε καὶ αἰγίδας πρὸ τῶν στηθῶν ἔχοντες ·
ἦν δ ἅπαντα ταῦτα χρυσᾶ .
καὶ μετὰ ταῦτα Διὸς ἤγετο πομπὴ καὶ ἄλλων παμπόλλων θεῶν καὶ ἐπὶ πᾶσιν Ἀλεξάνδρου , ὃς ἐφ ἅρματος ἐλεφάντων ἀληθινῶν ἐφέρετο χρυσοῦς , Νίκην καὶ Ἀθηνᾶν ἐξ ἑκατέρου μέρους ἔχων .
ἐπόμπευσαν δὲ καὶ θρόνοι πολλοὶ ἐξ ἐλέφαντος καὶ χρυσοῦ κατεσκευασμένοι ·
ὧν ἐφ ἑνὸς ἔκειτο στεφάνη χρυσῆ , ἐπ ἄλλου δίκερας χρυσοῦν , ἐπ ἄλλου δὲ ἦν στέφανος χρυσοῦς , καὶ ἐπ ἄλλου δὲ κέρας ὁλόχρυσον .
ἐπὶ δὲ τὸν Πτολεμαίου τοῦ Σωτῆρος θρόνον στέφανος ἐπέκειτο ἐκ μυρίων κατεσκευασμένος χρυσῶν .
ἐπόμπευσε δὲ καὶ θυμιατήρια χρυσᾶ τριακόσια καὶ πεντήκοντα , καὶ βωμοὶ δὲ ἐπίχρυσοι ἐστεφανωμένοι χρυσοῖς στεφάνοις ·
ὧν ἑνὶ παρεπεπήγεσαν δᾷδες χρυσαῖ δεκαπήχεις τέσσαρες .
ἐπόμπευσαν δὲ καὶ ἐσχάραι ἐπίχρυσοι βʹ , ὧν ἣ μὲν δωδεκάπηχυς τῇ περιμέτρῳ , τεσσαρακοντάπηχυς ὕψει , ἣ δὲ πηχῶν πεντεκαίδεκα .
ἐπόμπευσαν δὲ καὶ Δελφικοὶ τρίποδες χρυσοῖ ἐννέα ἐκ πηχῶν τεσσάρων , ἄλλοι ὀκτὼ ἐκ πηχῶν ἕξ , ἄλλος πηχῶν τριάκοντα , ἐφ οὗ ἦν ζῷα χρυσᾶ πενταπήχη καὶ στέφανος κύκλῳ χρυσοῦς ἀμπέλινος .
παρῆλθον δὲ καὶ φοίνικες ἐπίχρυσοι ὀκταπήχεις ἑπτὰ καὶ κηρύκειον ἐπίχρυσον πηχῶν τεσσαράκοντα πέντε καὶ κεραυνὸς ἐπίχρυσος πηχῶν τεσσαράκοντα ναός τε ἐπίχρυσος , οὗ ἡ περίμετρος πηχῶν μʹ ·
δίκερας πρὸς τούτοις ὀκτάπηχυ .
πολὺ δὲ καὶ ζῴων πλῆθος ἐπιχρύσων συνεπόμπευεν , ὧν ἦν τὰ πολλὰ δωδεκαπήχη ·
καὶ θηρία ὑπεράγοντα τοῖς μεγέθεσι καὶ ἀετοὶ πηχῶν εἴκοσι .
στέφανοί τε χρυσοῖ ἐπόμπευσαν τρισχίλιοι διακόσιοι , ἕτερός τε μυστικὸς χρυσοῦς λίθοις πολυτελέσι κεκοσμημένος ὀγδοηκοντάπηχυς ·
οὗτος δὲ περιετίθετο τῷ τοῦ Βερενικείου θυρώματι ·
αἰγίς τε ὁμοίως χρυσῆ .
ἐπόμπευσαν δὲ καὶ στεφάναι χρυσαῖ πάνυ πολλαί , ἃς ἔφερον παιδίσκαι πολυτελῶς κεκοσμημέναι ·
ὧν μία δίπηχυς εἰς ὕψος , τὴν δὲ περίμετρον ἔχουσα ἑκκαίδεκα πηχῶν .
ἐπόμπευσε δὲ καὶ θώραξ χρυσοῦς πηχῶν δώδεκα καὶ ἕτερος ἀργυροῦς πηχῶν ιηʹ , ἔχων ἐφ ἑαυτοῦ κεραυνοὺς χρυσοῦς δεκαπήχεις δύο καὶ στέφανον δρυὸς διάλιθον ·
ἀσπίδες χρυσαῖ εἴκοσι , πανοπλίαι χρυσαῖ ξδʹ , κνημῖδες χρυσαῖ τριπήχεις βʹ , λεκάναι χρυσαῖ δεκαδύο , φιάλαι πολλαὶ πάνυ τὸν ἀριθμόν , οἰνοχόαι τριάκοντα , ἐξάλειπτρα μεγάλα δέκα , ὑδρίαι δεκαδύο , μαζονόμια πεντήκοντα , τράπεζαι διάφοροι , κυλικεῖα χρυσωμάτων πέντε , κέρας ὁλόχρυσον πηχῶν λʹ .
ταῦτα δὲ τὰ χρυσώματα ἐκτὸς ἦν τῶν ἐν τῇ τοῦ Διονύσου πομπῇ διενεχθέντων .
εἶτ ἀργυρωμάτων ἅμαξαι τετρακόσιαι καὶ χρυσωμάτων εἴκοσι , ἀρωμάτων δὲ ὀκτακόσιαι .
ἐπὶ δὲ πᾶσιν ἐπόμπευσαν αἱ δυνάμεις αἱ ἱππικαὶ καὶ πεζικαί , πᾶσαι καθωπλισμέναι θαυμασίως .
πεζοὶ μὲν εἰς πέντε μυριάδας καὶ ἑπτακισχιλίους καὶ ἑξακοσίους , ἱππεῖς δὲ δισμύριοι τρισχίλιοι διακόσιοι .
πάντες δ οὗτοι ἐπόμπευσαν τὴν ἁρμόζουσαν ἑκάστῳ ἠμφιεσμένοι στολὴν καὶ τὰς προσηκούσας ἔχοντες πανοπλίας .
ἐκτὸς δ ὧν πάντες οὗτοι εἶχον πανοπλιῶν καὶ ἄλλαι πλεῖσται ἦσαν ἀποκείμεναι , ὧν οὐ δὲ τὸν ἀριθμὸν ἀναγράψαι ῥᾴδιον .
κατέλεξε δ αὐτὸν ὁ Καλλίξεινος .
ἐστεφανώθησαν δ ἐν τῷ ἀγῶνι καὶ στεφάνοις χρυσοῖς καὶ εἰκόσι ·
πτολεμαῖος δὲ ὁ πρῶτος καὶ Βερενίκη εἰκόσι τρισὶν ἐφ ἁρμάτων χρυσῶν καὶ τεμένεσιν ἐν Δωδώνῃ .
καὶ ἐγένετο τὸ δαπάνημα τοῦ νομίσματος τάλαντα δισχίλια διακόσια τριάκοντα ἐννέα , μναῖ πεντήκοντα ·
καὶ ταῦτ ἠριθμήθη πάντα τοῖς οἰκονόμοις διὰ τὴν τῶν στεφανούντων προθυμίαν πρὸ τοῦ τὰς θέας παρελθεῖν .
ὁ δὲ Φιλάδελφος Πτολεμαῖος υἱὸς αὐτῶν εἰκόσι χρυσαῖς δυσὶ μὲν ἐφ ἁρμάτων χρυσῶν , ἐπὶ δὲ κιόνων ἑξαπήχει μιᾷ , πενταπήχεσι πέντε , τετραπήχεσι ἕξ .
ποία , ἄνδρες δαιτυμόνες , βασιλεία οὕτως γέγονε πολύχρυσος ;
οὐ γὰρ τὰ ἐκ Περσῶν καὶ Βαβυλῶνος λαβοῦσα χρήματα ἢ μέταλλα ἐργασαμένη ἢ Πακτωλὸν ἔχουσα χρυσοῦν ψῆγμα καταφέροντα .
μόνος γὰρ ὡς ἀληθῶς ὁ χρυσορόας καλούμενος Νεῖλος μετὰ τροφῶν ἀφθόνων καὶ χρυσὸν ἀκίβδηλον καταφέρει ἀκινδύνως γεωργούμενον , ὡς πᾶσιν ἐξαρκεῖν ἀνθρώποις , δίκην Τριπτολέμου πεμπόμενον εἰς πᾶσαν γῆν .
διόπερ αὐτὸν καὶ ὁ Βυζάντιος ποιητὴς Παρμένων ἐπικαλούμενος    Αἰγύπτιε Ζεῦ , φησί , Νεῖλε .
πολλῶν δὲ ὁ Φιλάδελφος βασιλέων πλούτῳ διέφερε καὶ περὶ πάντα ἐσπουδάκει τὰ κατασκευάσματα φιλοτίμως , ὥστε καὶ πλοίων πλήθει πάντας ὑπερέβαλλεν .
τὰ γοῦν μέγιστα τῶν πλοίων ἦν παρ αὐτῷ τριακοντήρεις δύο , εἰκοσήρης μία , τέσσαρες δὲ τρισκαιδεκήρεις , δωδεκήρεις δύο , ἑνδεκήρεις δεκατέσσαρες , ἐννήρεις λʹ , ἑπτήρεις λζʹ , ἑξήρεις εʹ , πεντήρεις δεκαεπτά ·
τὰ δ ἀπὸ τετρήρους μέχρι τριηρημιολίας διπλάσια τούτων .
τὰ δ εἰς τὰς νήσους πεμπόμενα καὶ τὰς ἄλλας πόλεις ὧν ἦρχε καὶ τὴν Λιβύην πλείονα ἦν τῶν τετρακισχιλίων .
περὶ δὲ βιβλίων πλήθους καὶ βιβλιοθηκῶν κατασκευῆς καὶ τῆς εἰς τὸ Μουσεῖον συναγωγῆς τί δεῖ καὶ λέγειν , πᾶσι τούτων ὄντων κατὰ μνήμην ;
ἐπεὶ δὲ περὶ νεῶν κατασκευῆς εἰρήκαμεν , φέρ εἴπωμεν  ἀκοῆς γάρ ἐστιν ἄξια  καὶ τὰ ὑπὸ τοῦ Φιλοπάτορος βασιλέως κατεσκευασμένα σκάφη .
περὶ ὧν ὁ αὐτὸς Καλλίξεινος ἱστορεῖ ἐν τῷ πρώτῳ περὶ Ἀλεξανδρείας οὑτωσὶ λέγων   ·
τὴν τεσσαρακοντήρη ναῦν κατεσκεύασεν ὁ Φιλοπάτωρ τὸ μῆκος ἔχουσαν διακοσίων ὀγδοήκοντα πηχῶν , ὀκτὼ δὲ καὶ τριάκοντα ἀπὸ παρόδου ἐπὶ πάροδον , ὕψος δὲ ἕως ἀκροστολίου τεσσαράκοντα ὀκτὼ πηχῶν .
ἀπὸ δὲ τῶν πρυμνητικῶν ἀφλάστων ἐπὶ τὸ ὑπὸ τῇ θαλάσσῃ μέρος αὐτῆς τρεῖς πρὸς τοῖς πεντήκοντα πήχεις .
πηδάλια δ εἶχε τέτταρα τριακονταπήχη , κώπας δὲ θρανιτικὰς ὀκτὼ καὶ τριάκοντα πηχῶν τὰς μεγίστας , αἳ διὰ τὸ μόλυβδον ἔχειν ἐν τοῖς ἐγχειριδίοις καὶ γεγονέναι λίαν εἴσω βαρεῖαι κατὰ τὴν ζύγωσιν εὐήρεις ὑπῆρχον ἐπὶ τῆς χρείας .
δίπρῳρος δ ἐγεγόνει καὶ δίπρυμνος καὶ ἔμβολα εἶχεν ἑπτά ·
τούτων ἓν μὲν ἡγούμενον , τὰ δ ὑποστέλλοντα , τινὰ δὲ κατὰ τὰς ἐπωτίδας .
ὑποζώματα δὲ ἐλάμβανε δώδεκα ·
ἑξακοσίων δ ἦν ἕκαστον πηχῶν .
εὔρυθμος δ ἦν καθ ὑπερβολήν .
θαυμαστὸς δ ἦν καὶ ὁ ἄλλος κόσμος τῆς νεώς ·
ζῷα μὲν γὰρ εἶχεν οὐκ ἐλάττω δώδεκα πηχῶν κατὰ πρύμναν τε καὶ κατὰ πρῷραν , καὶ πᾶς τόπος αὐτῆς κηρογραφίᾳ κατεπεποίκιλτο , τὸ δ ἔγκωπον ἅπαν μέχρι τῆς τρόπεως κισσίνην φυλλάδα καὶ θύρσους εἶχε πέριξ .
πολὺς δ ἦν καὶ ὁ τῶν ὅπλων κόσμος ·
ἀνεπλήρου δὲ τὰ προσδεόμενα τῆς νεὼς μέρη .
γενομένης δὲ ἀναπείρας ἐδέξατο ἐρέτας πλείους τῶν τετρακισχιλίων , εἰς δὲ τὰς ὑπηρεσίας τετρακοσίους ·
εἰς δὲ τὸ κατάστρωμα ἐπιβάτας τρισχιλίους ἀποδέοντας ἑκατὸν καὶ πεντήκοντα ·
καὶ χωρὶς ὑπὸ τὰ ζύγια πλῆθος ἀνθρώπων ἕτερον ἐπισιτισμοῦ τε οὐκ ὀλίγον .
καθειλκύσθη δὲ τὴν μὲν ἀρχὴν ἀπὸ ἐσχαρίου τινός , ὅ φασι παγῆναι πεντήκοντα πλοίων πεντηρικῶν ξυλείᾳ , ὑπὸ δὲ ὄχλου μετὰ βοῆς καὶ σαλπίγγων κατήγετο .
ὕστερον δὲ τῶν ἀπὸ Φοινίκης τις ἐπενόησε τὴν καθολκήν , τάφρον ὑποστησάμενος ἴσην τῇ νηὶ κατὰ μῆκος , ἣν πλησίον τοῦ λιμένος ὤρυξε .
ταύτῃ δὲ τοὺς θεμελίους κατῳκοδόμησε λίθῳ στερεῷ πρὸς πέντε πήχεις τὸ βάθος , καὶ διὰ τούτων φάλαγγας ἐπικαρσίας κατὰ πλάτος τῆς τάφρου διώσας συνεχεῖς τετράπηχυν εἰς βάθος τόπον ἀπολειπούσας .
καὶ ποιήσας εἴσρουν ἀπὸ τῆς θαλάσσης ἐνέπλησεν αὐτῆς πάντα τὸν ὀρυχθέντα τόπον , εἰς ὃν ῥᾳδίως ὑπὸ τῶν τυχόντων ἀνδρῶν εἰσήγαγε τὴν ναῦν · . . . .
τὸ ἀνοιχθὲν κατ ἀρχὰς ἐμφράξαντας μετεξαντλῆσαι πάλιν τὴν θάλασσαν ὀργάνοις .
τούτου δὲ γενομένου ἑδρασθῆναι τὸ πλοῖον ἀσφαλῶς ἐπὶ τῶν προειρημένων φαλάγγων .
κατεσκεύασεν δ ὁ Φιλοπάτωρ καὶ ποτάμιον πλοῖον , τὴν θαλαμηγὸν καλουμένην , τὸ μῆκος ἔχουσαν ἡμισταδίου , τὸ δὲ εὖρος ᾗ πλατύτατον λʹ πηχῶν ·
τὸ δὲ ὕψος σὺν τῷ τῆς σκηνῆς ἀναστήματι μικρὸν ἀπέδει τεσσαράκοντα πηχῶν .
τὸ δὲ σχῆμα αὐτῆς οὔ τε ταῖς μακραῖς ναυσὶν οὔ τε ταῖς στρογγύλαις ἐοικός , ἀλλὰ παρηλλαγμένον τι καὶ πρὸς τὴν χρείαν τοῦ ποταμοῦ τὸ βάθος .
κάτωθεν μὲν γὰρ ἁλιτενὴς καὶ πλατεῖα , τῷ δ ὄγκῳ μετέωρος ·
τὰ δ ἐπὶ τῶν ἄκρων αὐτῆς μέρη καὶ μάλιστα τὰ κατὰ πρῷραν παρέτεινεν ἐφ ἱκανόν , τῆς ἀνακλάσεως εὐγράμμου φαινομένης .
δίπρῳρος δ ἐγεγόνει καὶ δίπρυμνος καὶ πρὸς ὕψος ἀνέτεινε διὰ τὸ μετέωρον ἄγαν ἵστασθαι πολλάκις ἐν τῷ ποταμῷ τὸ κῦμα .
κατεσκεύαστο δ αὐτῆς κατὰ μὲν μέσον τὸ κύτος τὰ συμπόσια καὶ οἱ κοιτῶνες καὶ τὰ λοιπὰ τὰ πρὸς τὴν διαγωγὴν χρηστήρια .
πέριξ δὲ τῆς νεὼς περίπατοι κατὰ τὰς τρεῖς πλευρὰς ἐγεγόνεσαν διπλοῖ .
ὧν ἡ μὲν περίμετρος ἦν πέντε πλέθρων οὐκ ἐλάττων , ἡ δὲ διάθεσις τοῦ μὲν καταγείου περιστύλῳ παραπλήσιος , τοῦ δ ὑπερῴου κρύπτῃ φραγμοῖς καὶ θυρίσι περιεχομένῃ πάντοθεν .
πρώτη δ εἰσιόντι κατὰ πρύμναν ἐτέτακτο προστὰς ἐξ ἐναντίου μὲν ἀναπεπταμένη , κύκλῳ δὲ περίπτερος ·
ἧς ἐν τῷ καταντικρὺ τῆς πρῴρας μέρει προπύλαιον κατεσκεύαστο δι ἐλέφαντος καὶ τῆς πολυτελεστάτης ὕλης γεγονός .
τοῦτο δὲ διελθοῦσιν ὡσανεὶ προσκήνιον ἐπεποίητο τῇ διαθέσει κατάστεγον ὄν .
ᾧ πάλιν ὁμοίως κατὰ μὲν τὴν μέσην πλευρὰν προστὰς ἑτέρα παρέκειτο ὄπισθεν , καὶ τετράθυρος ἔφερεν εἰς αὐτὴν πυλών .
ἐξ ἀριστερῶν δὲ καὶ δεξιῶν θυρίδες ὑπέκειντο εὐαερίαν παρέχουσαι .
συνῆπτο δὲ τούτοις ὁ μέγιστος οἶκος ·
περίπτερος δ ἦν εἴκοσι κλίνας ἐπιδεχόμενος .
κατεσκεύαστο δ αὐτοῦ τὰ μὲν πλεῖστα ἀπὸ κέδρου σχιστῆς καὶ κυπαρίσσου Μιλησίας ·
αἱ δὲ τῆς περιστάσεως θύραι τὸν ἀριθμὸν εἴκοσι οὖσαι θυίναις κατεκεκόλληντο σανίσιν , ἐλεφαντίνους ἔχουσαι τοὺς κόσμους .
ἡ δ ἐνήλωσις ἡ κατὰ πρόσωπον αὐτῶν καὶ τὰ ῥόπτρα ἐξ ἐρυθροῦ γεγονότα χαλκοῦ τὴν χρύσωσιν ἐκ πυρὸς εἰλήφει .
τῶν δὲ κιόνων τὰ μὲν σώματα ἦν κυπαρίσσινα , αἱ δὲ κεφαλαὶ Κορινθιουργεῖς , ἐλέφαντι καὶ χρυσῷ διακεκοσμημέναι .
τὸ δὲ ἐπιστύλιον ἐκ χρυσοῦ τὸ ὅλον ·
ἐφ οὗ διάζωσμα ἐφήρμοστο περιφανῆ ζῴδια ἔχον ἐλεφάντινα μείζω πηχυαίων , τῇ μὲν τέχνῃ μέτρια , τῇ χορηγίᾳ δὲ ἀξιοθαύμαστα .
ἐπέκειτο δὲ καὶ στέγη καλὴ τῷ συμποσίῳ τετράγωνος κυπαρισσίνη ·
γλυπτοὶ δ αὐτῆς ἦσαν οἱ κόσμοι , χρυσῆν ἔχοντες τὴν ἐπιφάνειαν .
παρέκειτο δὲ τῷ συμποσίῳ τούτῳ καὶ κοιτὼν ἑπτάκλινος ·
ᾧ συνῆπτο στενὴ σῦριγξ , κατὰ πλάτος τοῦ κύτους χωρίζουσα τὴν γυναικωνῖτιν .
ἐν δὲ ταύτῃ συμπόσιον ἐννεάκλινον ἦν , παραπλήσιον τῇ πολυτελείᾳ τῷ μεγάλῳ , καὶ κοιτὼν πεντάκλινος .
καὶ τὰ μὲν ἄχρι τῆς πρώτης στέγης κατεσκευασμένα τοιαῦτ ἦν .
ἀναβάντων δὲ τὰς παρακειμένας πλησίον τῷ προειρημένῳ κοιτῶνι κλίμακας οἶκος ἦν ἄλλος πεντάκλινος ὀρόφωμα ῥομβωτὸν ἔχων ·
καὶ πλησίον αὐτοῦ ναὸς Ἀφροδίτης θολοειδής , ἐν ᾧ μαρμάρινον ἄγαλμα τῆς θεοῦ .
κατεναντίον δὲ τούτου ἄλλο συμπόσιον πολυτελὲς περίπτερον ·
οἱ γὰρ κίονες αὐτοῦ ἐκ λίθων Ἰνδικῶν συνέκειντο .
παρὰ δὲ καὶ τούτῳ τῷ συμποσίῳ κοιτῶνες , ἀκόλουθον τὴν κατασκευὴν τοῖς προδεδηλωμένοις ἔχοντες .
προάγοντι δὲ ἐπὶ τὴν πρῷραν οἶκος ὑπέκειτο Βακχικὸς τρισκαιδεκάκλινος περίπτερος , ἐπίχρυσον ἔχων τὸ γεῖσον ἕως τοῦ περιτρέχοντος ἐπιστυλίου ·
στέγη δὲ τῆς τοῦ θεοῦ διαθέσεως οἰκεία .
ἐν δὲ τούτῳ κατὰ μὲν τὴν δεξιὰν πλευρὰν ἄντρον κατεσκεύαστο , οὗ χρῶμα μὲν ἦν ἔχον τὴν πετροποιίαν ἐκ λίθων ἀληθινῶν καὶ χρυσοῦ δεδημιουργημένην ·
ἵδρυτο δ ἐν αὐτῷ τῆς τῶν βασιλέων συγγενείας ἀγάλματα εἰκονικὰ λίθου λυχνέως .
ἐπιτερπὲς δ ἱκανῶς καὶ ἄλλο συμπόσιον ἦν ἐπὶ τῇ τοῦ μεγίστου οἴκου στέγῃ κείμενον , σκηνῆς ἔχον τάξιν ·
ᾧ στέγη μὲν οὐκ ἐπῆν , διατόναια δὲ τοξοειδῆ διὰ ποσοῦ τινος ἐνετέτατο διαστήματος , ἐφ ὧν αὐλαῖαι κατὰ τὸν ἀνάπλουν ἁλουργεῖς ἐνεπετάννυντο .
μετὰ δὲ τοῦτο αἴθριον ἐξεδέχετο τὴν ἐπάνω τῆς ὑποκειμένης προστάδος τάξιν κατέχον ·
ᾧ κλῖμάξ τε ἑλικτὴ φέρουσα πρὸς τὸν κρυπτὸν περίπατον παρέκειτο καὶ συμπόσιον ἐννεάκλινον , τῇ διαθέσει τῆς κατασκευῆς Αἰγύπτιον .
οἱ γὰρ γεγονότες αὐτόθι κίονες ἀνήγοντο στρογγύλοι , διαλλάττοντες τοῖς σπονδύλοις , τοῦ μὲν μέλανος , τοῦ δὲ λευκοῦ παράλληλα τιθεμένων .
εἰσὶ δ αὐτῶν καὶ αἱ κεφαλαὶ τῷ σχήματι περιφερεῖς , ὧν ἡ μὲν ὅλη περιγραφὴ παραπλησία ῥόδοις ἐπὶ μικρὸν ἀναπεπταμένοις ἐστίν .
περὶ δὲ τὸν προσαγορευόμενον κάλαθον οὐχ ἕλικες , καθάπερ ἐπὶ τῶν Ἑλληνικῶν , καὶ φύλλα τραχέα περίκειται , λωτῶν δὲ ποταμίων κάλυκες καὶ φοινίκων ἀρτιβλάστων καρπός ·
ἔστι δ ὅτε καὶ πλειόνων ἄλλων ἀνθέων γέγλυπται γένη .
τὸ δ ὑπὸ τὴν ῥίζαν , ὃ δὴ τῷ συνάπτοντι πρὸς τὴν κεφαλὴν ἐπίκειται σπονδύλῳ , κιβωρίων ἄνθεσι καὶ φύλλοις ὡσανεὶ καταπεπλεγμένοις ὁμοίαν εἶχε τὴν διάθεσιν .
τοὺς μὲν οὖν κίονας οὕτως Αἰγύπτιοι κατασκευάζουσι ·
καὶ τοὺς τοίχους δὲ λευκαῖς καὶ μελαίναις διαποικίλλουσι πλινθίσιν , ἐνίοτε δὲ καὶ τοῖς ἀπὸ τῆς ἀλαβαστίτιδος προσαγορευομένης πέτρας .
πολλὰ δὲ καὶ ἕτερα κατὰ μέσον τῆς νεὼς τὸ κύτος ἐν κοίλῃ καὶ κατὰ πᾶν αὐτῆς μέρος οἰκήματα ἦν .
ὁ δὲ ἱστὸς ἦν αὐτῆς ἑβδομήκοντα πηχῶν , βύσσινον ἔχων ἱστίον ἁλουργεῖ παρασείῳ κεκοσμημένον .
πᾶς δ ὁ τοῦ βασιλέως τοῦ Φιλαδέλφου πλοῦτος . . .
φυλαχθεὶς κατελύθη ὑπὸ τοῦ τελευταίου Πτολεμαίου τοῦ καὶ τὸν Γαβινιακὸν συστησαμένου πόλεμον , οὐκ ἀνδρὸς γενομένου ἀλλ αὐλητοῦ καὶ μάγου .
περὶ δὲ τῆς ὑπὸ Ἱέρωνος τοῦ Συρακοσίου κατασκευασθείσης νεώς , ἧς καὶ Ἀρχιμήδης ἦν ὁ γεωμέτρης ἐπόπτης , οὐκ ἄξιον εἶναι κρίνω σιωπῆσαι , σύγγραμμα ἐκδόντος Μοσχίωνός τινος , ᾧ οὐ παρέργως ἐνέτυχον ὑπογυίως .
γράφει οὖν ὁ Μοσχίων οὕτως ·
Διοκλείδης μὲν ὁ Ἀβδηρίτης θαυμάζεται ἐπὶ τῇ πρὸς τὴν Ῥοδίων πόλιν ὑπὸ Δημητρίου προσαχθείσῃ τοῖς τείχεσιν ἑλεπόλει , Τίμαιος δ ἐπὶ τῇ πυρᾷ τῇ κατασκευασθείσῃ Διονυσίῳ τῷ Σικελίας τυράννῳ , καὶ Ἱερώνυμος ἐπὶ τῇ κατασκευῇ τῆς ἁρμαμάξης , ᾗ συνέβαινε κατακομισθῆναι τὸ Ἀλεξάνδρου σῶμα , Πολύκλειτος δ ἐπὶ τῷ λυχνίῳ τῷ κατασκευασθέντι τῷ Πέρσῃ ·
ἱέρων δὲ ὁ Συρακοσίων βασιλεύς , ὁ πάντα Ῥωμαίοις φίλος , ἐσπουδάκει μὲν καὶ περὶ ἱερῶν καὶ γυμνασίων κατασκευάς , ἦν δὲ καὶ περὶ ναυπηγίας φιλότιμος , πλοῖα σιτηγὰ κατασκευαζόμενος , ὧν ἑνὸς τῆς κατασκευῆς μνησθήσομαι .
εἰς ὕλην μὲν ξύλωσιν ἐκ τῆς Αἴτνης παρεσκεύαστο ἑξήκοντα τετρηρικῶν σκαφῶν πλῆθος ἐξεργάσασθαι δυναμένην .
ὡς δὲ ταῦτα ἡτοιμάσατο γόμφους τε καὶ ἐγκοίλια καὶ σταμῖνας καὶ τὴν εἰς τὴν ἄλλην χρείαν ὕλην τὴν μὲν ἐξ Ἰταλίας , τὴν δ ἐκ Σικελίας , εἰς δὲ σχοινία λευκέαν μὲν ἐξ Ἰβηρίας , κάνναβιν δὲ καὶ πίτταν ἐκ τοῦ Ῥοδανοῦ ποταμοῦ καὶ τ ἄλλα πάντα τὰ χρειώδη πολλαχόθεν .
συνήγαγε δὲ καὶ ναυπηγοὺς καὶ τοὺς ἄλλους τεχνίτας καὶ καταστήσας ἐπὶ πάντων Ἀρχίαν τὸν Κορίνθιον ἀρχιτέκτονα παρεκάλεσε προθύμως ἐπιλαβέσθαι τῆς κατασκευῆς , προσκαρτερῶν καὶ αὐτὸς τὰς ἡμέρας .
τὸ μὲν οὖν ἥμισυ τοῦ παντὸς τῆς νεὼς ἐν μησὶν ἓξ ἐξειργάσατο . . .
καὶ ταῖς ἐκ μολίβου ποιηθείσαις κεραμίσιν ἀεὶ καθ ὃ ναυπηγηθείη μέρος περιελαμβάνετο , ὡς ἂν τριακοσίων ὄντων τῶν τὴν ὕλην ἐργαζομένων τεχνιτῶν χωρὶς τῶν ὑπηρετούντων .
τοῦτο μὲν οὖν τὸ μέρος εἰς τὴν θάλασσαν καθέλκειν προσετέτακτο , τὴν λοιπὴν κατασκευὴν ἵν ἐκεῖ λαμβάνῃ .
ὡς δὲ περὶ τὸν καθελκυσμὸν αὐτοῦ τὸν εἰς τὴν θάλασσαν πολλὴ ζήτησις ἦν , Ἀρχιμήδης ὁ μηχανικὸς μόνος αὐτὸ κατήγαγε δι ὀλίγων σωμάτων .
κατασκευάσας γὰρ ἕλικα τὸ τηλικοῦτον σκάφος εἰς τὴν θάλασσαν κατήγαγε .
πρῶτος δ Ἀρχιμήδης εὗρε τὴν τῆς ἕλικος κατασκευήν .
ὡς δὲ καὶ τὰ λοιπὰ μέρη τῆς νεὼς ἐν ἄλλοις ἓξ μησὶ κατεσκευάσθη καὶ τοῖς χαλκοῖς ἥλοις πᾶσα περιελήφθη , ὧν οἱ πολλοὶ δεκάμνοοι ἦσαν , οἱ δ ἄλλοι τούτων ἡμιόλιοι  διὰ τρυπάνων δ ἦσαν οὗτοι ἡρμοσμένοι τοὺς σταμῖνας συνέχοντες ·
μολυβδίναις δὲ κεραμίσιν ἐπεστεγνοῦντο πρὸς τὸ ξύλον , ὑποτιθεμένων ὀθονίων μετὰ πίττησ  ὡς οὖν τὴν ἐκτὸς ἐπιφάνειαν ἐξειργάσατο , τὴν ἐντὸς διασκευὴν ἐξεπονεῖτο .
ἦν δὲ ἡ ναῦς τῇ μὲν κατασκευῇ εἰκόσορος , τριπάροδος δέ ·
τὴν μὲν κατωτάτω ἔχων ἐπὶ τὸν γόμον , ἐφ ἣν διὰ κλιμάκων πυκνῶν ἡ κατάβασις ἐγίνετο ·
ἡ δ ἑτέρα τοῖς εἰς τὰς διαίτας βουλομένοις εἰσιέναι ἐμεμηχάνητο ·
μεθ ἣν ἡ τελευταία τοῖς ἐπὶ τοῖς ὅπλοις τεταγμένοις .
ἦσαν δὲ τῆς μέσης παρόδου παρ ἑκάτερον τῶν τοίχων δίαιται τετράκλινοι τοῖς ἀνδράσι , τριάκοντα τὸ πλῆθος .
ἡ δὲ ναυκληρικὴ δίαιτα κλινῶν μὲν ἦν πεντεκαίδεκα , θαλάμους δὲ τρεῖς εἶχε τρικλίνους , ὧν ἦν τὸ κατὰ τὴν πρύμναν ὀπτανεῖον .
ταῦτα δὲ πάντα δάπεδον εἶχεν ἐν ἀβακίσκοις συγκείμενον ἐκ παντοίων λίθων , ἐν οἷς ἦν κατεσκευασμένος πᾶς ὁ περὶ τὴν Ἰλιάδα μῦθος θαυμασίως ·
ταῖς τε κατασκευαῖς καὶ ταῖς ὀροφαῖς , καὶ θυρώμασι δὲ πάντα ἦν ταῦτα πεπονημένα .
κατὰ δὲ τὴν ἀνωτάτω πάροδον γυμνάσιον ἦν καὶ περίπατοι σύμμετρον ἔχοντες τὴν κατασκευὴν τῷ τοῦ πλοίου μεγέθει , ἐν οἷς κῆποι παντοῖοι θαυμασίως ἦσαν ὑπερβάλλοντες ταῖς φυτείαις , διὰ κεραμίδων μολυβδινῶν κατεστεγνωμένων ἀρδευόμενοι , ἔτι δὲ σκηναὶ κιττοῦ λευκοῦ καὶ ἀμπέλων , ὧν αἱ ῥίζαι τὴν τροφὴν ἐν πίθοις εἶχον γῆς πεπληρωμένοις , τὴν αὐτὴν ἄρδευσιν λαμβάνουσαι καθάπερ καὶ οἱ κῆποι .
αὗται δὲ αἱ σκηναὶ συνεσκίαζον τοὺς περιπάτους .
ἑξῆς δὲ τούτων Ἀφροδίσιον κατεσκεύαστο τρίκλινον , δάπεδον ἔχον ἐκ λίθων ἀχατῶν τε καὶ ἄλλων χαριεστάτων ὅσοι κατὰ τὴν νῆσον ἦσαν ·
τοὺς τοίχους δ εἶχε καὶ τὴν ὀροφὴν κυπαρίττου , τὰς δὲ θύρας ἐλέφαντος καὶ θύου ·
γραφαῖς δὲ καὶ ἀγάλμασιν , ἔτι δὲ ποτηρίων κατασκευαῖς ὑπερβαλλόντως κατεσκεύαστο .
τούτου δ ἐφεξῆς σχολαστήριον ὑπῆρχε πεντάκλινον , ἐκ πύξου τοὺς τοίχους καὶ τὰ θυρώματα κατεσκευασμένον , βιβλιοθήκην ἔχον ἐν αὑτῷ , κατὰ δὲ τὴν ὀροφὴν πόλον ἐκ τοῦ κατὰ τὴν Ἀχραδίνην ἀπομεμιμημένον ἡλιοτροπίου .
ἦν δὲ καὶ βαλανεῖον τρίκλινον πυρίας χαλκᾶς ἔχον τρεῖς καὶ λουτῆρα πέντε μετρητὰς δεχόμενον ποικίλον τοῦ Ταυρομενίτου λίθου .
κατεσκεύαστο δὲ καὶ οἰκήματα πλείω τοῖς ἐπιβάταις καὶ τοῖς τὰς ἀντλίας φυλάττουσι .
χωρὶς δὲ τούτων ἱππῶνες ἦσαν ἑκατέρου τῶν τοίχων δέκα ·
κατὰ δὲ τούτους ἡ τροφὴ τοῖς ἵπποις ἔκειτο καὶ τῶν ἀναβατῶν καὶ τῶν παίδων τὰ σκεύη .
ἦν δὲ καὶ ὑδροθήκη κατὰ τὴν πρῷραν κλειστή , δισχιλίους μετρητὰς δεχομένη , ἐκ σανίδων καὶ πίττης καὶ ὀθονίων κατεσκευασμένη .
παρὰ δὲ ταύτην κατεσκεύαστο διὰ μολιβδώματος καὶ σανίδων κλειστὸν ἰχθυοτροφεῖον ·
τοῦτο δ ἦν πλῆρες θαλάττης , ἐν ᾧ πολλοὶ ἰχθύες ἐτρέφοντο .
ὑπῆρχον δὲ καὶ τῶν τοίχων ἑκατέρωθεν τρόποι προεωσμένοι , διάστημα σύμμετρον ἔχοντες ·
ἐφ ὧν κατεσκευασμέναι ἦσαν ξυλοθῆκαι καὶ κρίβανοι καὶ ὀπτανεῖα καὶ μύλοι καὶ πλείους ἕτεραι διακονίαι .
ἄτλαντές τε περιέτρεχον τὴν ναῦν ἐκτὸς ἑξαπήχεις , οἳ τοὺς ὄγκους ὑπειλήφεσαν τοὺς ἀνωτάτω καὶ τὸ τρίγλυφον , πάντες ἐν διαστήματι συμμέτρῳ βεβῶτες .
ἡ δὲ ναῦς πᾶσα οἰκείαις γραφαῖς ἐπεπόνητο .
πύργοι τε ἦσαν ἐν αὐτῇ ὀκτὼ σύμμετροι τὸ μέγεθος τοῖς τῆς νεὼς ὄγκοις ·